ΤΕΛΕΥΤΑΙΑ ΕΝΗΜΕΡΩΣΗ 18:32

Το εκρηκτικό κλίμα που κυριαρχεί στα εσωτερικά του Ποταμιού αποτυπώνουν με ανάρτηση που υπογράφουν οι βουλευτές Γρηγόρης Ψαριανός και Γιώργος Αμυράς, προαναγγέλοντας την αποχώρησή τους από το κόμμα της Σεβαστουπόλεως.

Συγκεκριμένα, οι Ψαριανός και Αμυράς, που έχουν δηλώσει πως θα καταψηφίσουν τη Συμφωνία των Πρεσπών, τονίζουν:

"Δηλώνουμε και εκφράζουμε την απόλυτη διαφωνία μας με την περίεργη, επαμφοτερίζουσα και αλλοπρόσαλλη αυτή στάση του κόμματος. Διατηρούμε το δικαίωμα του αυτοπροσδιορισμού μας και του επαναπροσδιορισμού της σχεσης μας με ΤΟ ΠΟΤΑΜΙ".

Να σημειωθεί ότι το Ποτάμι έχει αυτήν τη στιγμή 5 βουλευτές (μετά τη διαγραφή Δανέλλη) και, εάν αποχωρήσουν οι δύο, διαλύεται η κοινοβουλευτική του ομάδα.

Αναλυτικά το κείμενο που συνυπογράφουν:

"Με το πολιτικό μαγειρείο που έχει στηθεί από τα Τσιπροτεχνεία με διάφορα Ρετάλια, Επιχειρηματίες, Υπηρεσίες και Αποκόμματα, δηλώνουμε ότι αυτή η "προοδευτική" ΣΥΡΙΖΟΣΥΜΜΑΧΙΑ περίεργων και ετερόκλητων τυπων μάς βρίσκει εντελώς απέναντι.



Ανεξαρτήτως Συμφωνιών Πρεσπών, Σπετσών, Λειψών ή Ψαρρών. Και επειδή ΤΟ ΠΟΤΑΜΙ ταλαντεύεται και κάνει ασκήσεις Ισαποστακισμου, στάση απαράδεκτη αυτή την ώρα. Και επειδή ΤΟ ΠΟΤΑΜΙ π α λ ι εμφανίζεται παραπλέον προς τους ΤσιπροΠολάκηδες μπορούμε να συνάγουμε ότι ΤΟ ΠΟΤΑΜΙ δεν επιλέγει μια καθαρή στάση και διαλύεται.



Δηλώνουμε και εκφράζουμε την απόλυτη διαφωνία μας με την περίεργη, επαμφοτερίζουσα και αλλοπρόσαλλη αυτή στάση του κόμματος. Διατηρούμε το δικαίωμα του αυτοπροσδιορισμού μας και του επαναπροσδιορισμού της σχέσης μας με ΤΟ ΠΟΤΑΜΙ.



Γρηγόρης Ψαριανός

Γιώργος Αμυράς"

Αμυράς: Θα το δούμε το μέλλον του Ποταμιού, και το δικό μου

Υπενθυμίζεται πως ο Γιώργος Αμυράς, μιλώντας σε πρωινή εκπομπή του ΣΚΑΪ, άφησε ανοιχτό το ενδεχόμενο αποχώρησής του από το Ποτάμι, στον απόηχο της απόφασης του ΠΣ του κόμματος για ψήφο κατά συνείδηση της συμφωνίας των Πρεσπών. "Θα δούμε με το Σταύρο ποια είναι η θέση μου στο Ποτάμι" ανέφερε χαρακτηριστικά.

"Θα το δούμε το μέλλον του Ποταμιού, και το δικό μου, θα καθοριστεί πριν τις εκλογές, πολύ πριν" ξεκαθάρισε, σύμφωνα με το skai.gr.



"Είμαι σε κατάσταση αμηχανίας… δεν με κάνει χαρούμενο αυτό. Μας ρωτάνε: ‘’πέντε νοματαίοι δύο γραμμές;’’ Ναι δύο γραμμές, τι να κάνουμε δημοκρατία έχουμε", σημείωσε ο βουλευτής του Ποταμιού.



"Είναι πολύ βαρύ για μένα με ολίγη από Ποτάμι, με ψήφο Δανέλλη, μένει η κυβέρνηση, και πάλι με ολίγη από Ποτάμι θα περάσει η συμφωνία των Πρεσπών" σημείωσε.



Πάντως, ο κ. Αμυράς διευκρίνισε ότι οι κ. Θεοδωράκης, Μαυρωτάς και Λυκούδης δεν συνέδεσαν την ψήφο τους με την παραμονή της κυβέρνησης στην εξουσία όπως ο κ. Δανέλλης.



"Το 2014 ήμουν υποψήφιος ευρωβουλευτής με τη ΝΔ" υπενθύμισε δε ο κ. Αμυράς.